  Майя Бывальцева Москваын ортчем Герберлы Александр Соловьёв умой дунъет сётӥз. Элькун тӧрлыкъёс удмурт йӧскалык праздникез Россилэн шоркараз азьланяз, но ортчытъяны малпало, вераз 18-тӥ пӧсьтолэзе улосвыллэн тӧроез аппарат кенешонын. «Ми удмурт калыклэсь яратоно праздниксэ — Герберез — Москваын ортчытыны оскытӥмы вал, кылзэс быдэстӥмы. Праздник зэмзэ но туж умой ортчиз. Мон малпасько, калыкез кылем арын сярысь тросгес вал. Ваньзэсты уг вера, но дано куноос трос вал. Удмурт элькунын улӥсьёслы сцена вылысен трос шуныт кылъёс веразы. Кин али татын пуке, муниципал ёросъёс милемыз кыло ке, ваньзылы бадӟым тау кареме потэ. Кин ке милемыз куаретэ ке но, ми «Герберъёсты» ортчытон ужез азьланьтомы. Москваын трос асьме улосчиосмы уло. Соосын пумиськыны, кенешыны, туж умой вал. Соос улосвыллэсь азинскемзэ чакласа уло, милемыз адӟо но кыло. Соин ик, малпасько, солы кулэлык вань», — вераз Соловьёв. Толэ вайытом, кӧснуналэ, 16-тӥ пӧсьтолэзе, Москваын кыкетӥ ползэ ни удмурт йӧскалык Гербер праздник ортчиз. «Эрмитаж» садын шулдыръяськонъёс 12 часысен 22 часозь мынӥзы. Удмуртиысь кунлэн шоркараз 300-лэсь трос адями ветлӥз: артистъёс, творчествоя коллективъёс, чеберлыко киужъёсъя усточиос, дизайнеръёс, модельеръёс, иворъёсты вӧлмытӥсь ёзэсъёсын ужасьёс. «Эрмитаж» сад Москвалэн шор люкетаз интыяськемын, Каретный ряд урамын. Москваын Герберез ортчытон — кӧня ке сюрс адямиез удмурт калыклэн вашкала йылолъёсыныз, лулчеберетэныз тодматыны, Удмуртилэн мер но экономика удысъёссэ возьматыны туж умой луонлык. Празднике лыктэмъёс калык шудонъёсын, удмурт кырӟан-эктонъёсын тодматскизы, мастер-классъёсы, но вожвылъяськонъёсы пыриськизы, удмурт сиён-юонъёсты веръязы. Садысь кык сцена вылын Удмуртиысь устоосыз творчествоя коллективъёс но артистъёс асьсэдыз возьматӥзы. Соос пӧлын фольклор кырӟанъя, но эктонъя «Айкай» кун театр, крыӟанъя но эктонъя «Италмас» кун ансамбль, «Эктон корка» студия, «Бурановские бабушки» ансамбль, Россиысь дано артистка Валентина Пудова, Удмуртиысь калык артистка Анна Плотникова, Удмуртиысь дано артистка Надежда Уткина, «Silent Woo Goore» удмурт рок-группа, ёросъёсысь фольклор коллективъёс. Праздниклы ваньмыз дась. Артистъёс пӧрмытскемын, элькунэн тодматӥсь стендъёс усьтэмын, киужъёс поттэмын. Садэ пырон азьын куноосты оркестрен, перепечен, кумышкаен пумитазы.  Валтӥсь сцена вылын пумен концерт кутскиз. Празднике вуизы Удмуртилэн тӧроез Александр Соловьёв, Кун Кенешлэн тӧроез Владимир Невоструев но ӧтем куноос. Куноосты тодматӥзы Удмуртилэн туризмъя ӵектонъёсыныз. «Тол Бабайлэн резиденциен», П,И, Чайковскийлэн музей-юртэз, «Пельняньлэн дунневыл нуналэз» но мукетъёсыныз. Москвалэн кивалтэтысьтыз йӧскалык политикая, улосвылкуспо герӟетъёсъя но туризмъя департаментлэн кивалтӥсезлы Владимир Черниковлы куролэсь изьы кельшиз! Пиналъёс шупотӥзы шудонъёслы, куиськон станок но ӧз кышкаты! Удмуртилэсь промышленностьсэ возьматӥзы «Калашников» концерн но Ижысь автозавод. Вань мылкыд карисьёслы туспуктэм лэсьтыны луонлык сётӥзы. Люкаськем калыкез ӟечкыланы вуизы Москваын улӥсь пӧртэм выжы калыкъёслэн огазеяськонъёссылэн ыстэм муртъёссы. Нялтас вераса, Гербер праздникез ЮНЕСКО-лэн ваньбурлыктэм кылёсбурез пӧлы пыртыны ӵектӥзы (армянъёслэн асьсэ адямизы, пе, отын вань, юрттыны оскытӥзы!). Вераны кулэ, удмуртъёслэн лулчеберетсылэсь пӧртмэлыксэ возьматӥзы, кылсярысь, Татарстанысь, Пермь шаерысь вуэм фольклор коллективъёс. Ӝытпал сценаез сётӥзы егитъёслы. Татын кузёяськизы «Silent Woo Goore» удмурт рок-группа, «Эктоника» ӵектос: Электоники Dj’s, Богдан Анфиногенов но мукетъёсыз.    Оглом вераса, праздник туж задор ортчиз. Вуоно арын но тазьы ик люкаськыны кылдоз, оло. Солы оскон сётӥз Москвалэн кивалтэтысьтыз йӧскалык политикая, улосвылкуспо герӟетъёсъя но туризмъя департаментлэн кивалтӥсез Владимир Черников. «Инмарен сётэм элькунын, та чебер музъем вылын туж умой адямиос уло. Ми туж паймемын милемыз пумитамзылы. Син азямы эшшо одӥг йылол вордске, та кыкетӥез ни Гербер. Со аслэсьтыз юртсэ шедьтӥз, туэ со «Эрмитаж» сад, мон оскисько, татчы со кемалы кылёз. Милем татын туж умой, шуныт, со зэмос эшъяськон», - вераз со. Кузь сюреслэсь жадён ӝог быриз, нош капчи мылкыд, тодэ ваёнъёс кемалы кылёзы! Тегъёс: Мерлык Лулчеберет Москва Удмуртия йӧскалыклулчеберет АлександрСоловьёв Гербер удмуртъёс праздникъёс  